সেই সময় রনি যে শিক্ষাটা পান তার মোদ্দা কথা হল নিজের ওপর বিশ্বাস রাখতে হবে। যখন একজনও তোমার ব্যবসায় গ্রাহক হতে ইচ্ছুক নয়, তখনও বিশ্বাস হারালে চলবে না। যা এখনও একইভাবে প্রাসঙ্গিক। রনি তখন সদ্য কুড়ি পার করেছেন। কিন্তু লেগে রইলেন। নিজেই টাকাপয়সার ব্যবস্থা করে কেবল ব্যবসা চালিয়ে যেতে লাগলেন। কাস্টমার বেস বাড়াতে মুম্বইয়ের হোটেলগুলোতে কেবল পরিষেবা দিতে লাগলেন। ব্যবসা বন্ধ করে দিতে হবে এমন কোনও ভাবনাকে মাথাতে ঢুকতেই দিলেন না তিনি। এর ফলেই তিনি সাফল্যের মুখ দেখেন বলে মনে করেন রনি। তিনি বললেন,"এখন অনেকে তিনমাস ব্যবসা চালিয়ে সাফল্য না পেলে নিজের আইডিয়া নিয়েই প্রশ্ন তুলতে থাকেন। ফান্ডিং না পেলে হতাশ হয়ে পড়েন। এখন আপনাকে হয় নিজের আইডিয়ার ওপর ভরসা রাখতে হবে বা সরে দাঁড়াতে হবে।" এই কেবল টিভি নেটওয়ার্কের অভিজ্ঞতাই UTV তৈরির ভিত গড়ে দেয়। এমন এক মিডিয়া হাউস যা বহু বছর ধরে টিভি কনটেন্ট, গেমস ব্রডকাস্টিং চ্যানেল, মুভি স্টুডিও চালিয়ে গিয়েছে। তাও আবার নিজস্ব আর্থিক সঙ্গতির ওপর ভরসা রেখে।